b'\n_START_ARTICLE_\nPeter Larsson\n_START_SECTION_\nKarriere i Sverige\n_START_PARAGRAPH_\nPeter Larsson spillede fra 1999 for en svenske klub Halmstads BKs ungdomshold, og fik i 2003 kontrakt med klubben som senior, hvor han samme \xc3\xa5r debuterede i den svenske topliga, Allsvenskan. Fra 2005 spillede Larsson fast p\xc3\xa5 Halmstads forsvar, hvor han opn\xc3\xa5ede mere end 100 kampe. I januar 2008 fik han desuden sin debut p\xc3\xa5 det svenske landshold i en venskabskamp mod Costa Rica, hvor han tilmed fik \xc3\xa6ren af at blive svensk landsholdsspiller nummer 1.000 gennem tiderne. Han var udtaget til EM 2008 men fik ikke spilletid. Peter Larsson er noteret for to landskampe for det svenske U21-landshold, og to landslampe for det svenske A-landshold.\n_START_SECTION_\nKarriere i FCK\n_START_PARAGRAPH_\nI juli 2008 indgik Peter Larsson en 5-\xc3\xa5rig kontrakt med F.C. K\xc3\xb8benhavn, hvor han debuterede den 27. juli 2008 i en superligakamp mod Randers FC. Han blev hurtigt fast mand i midterforsvaret, men allerede i slutningen af august 2008 blev han langtidsskadet som f\xc3\xb8lge af en br\xc3\xa6kket fod, og han havde efter skaden vanskeligt ved at spille sig tilbage i startopstillingen._NEWLINE_I januar 2011 blev det offentliggjort, at FCK havde indg\xc3\xa5et lejeaftale med den svenske klub Helsingborgs IF om udleje af Peter Larsson til udl\xc3\xb8b af august 2011. Larsson spillede en r\xc3\xa6kke kampe for HIF, hvor han var fast mand p\xc3\xa5 holdet. Klubben var interesseret i at overtage Larsson, men kunne ikke n\xc3\xa5 til enighed med FCK om prisen, og Peter Larsson returnerede s\xc3\xa5ledes til FCK for efter\xc3\xa5rss\xc3\xa6sonen 2011._NEWLINE_Den 31. august 2012 underskrev Larsson en fem m\xc3\xa5neders kontrakt med Helsingborgs IF, og han blev derfor l\xc3\xb8st fra sin kontrakt med FC K\xc3\xb8benhavn.'